**TJEDAN PONAVLJANJA (6. – 9. travnja 2020.)**

Dragi učenici,

pred nama je tjedan u kojemu nećemo obrađivati novo gradivo iz Hrvatskoga jezika i nećete dobivati zadatke koje biste trebali riješiti i slati mi. Ovo će biti tjedan u kojem ćete iskoristiti vrijeme za ponavljanje svega što smo posljednja tri tjedna u nastavi na daljinu učili. Bit će vam to prilika da se još jednom osvrnete na sadržaje koje smo obrađivali te ih dodatno uvježbate i bolje razumijete.

Naravno, i dalje ćemo svaki dan biti u kontaktu u ovoj našoj grupi, kao što ću vam biti dostupna i u privatnim porukama. Tijekom tjedna ću vam slati i neke dodatne materijale koji će vam olakšati ponavljanje te ako imate nekih nejasnoća u vezi bilo čega što smo radili, slobodno mi se možete javiti svaki dan kako bih vam pomogla u boljem razumijevanje nečega što možda niste shvatili.

Ovaj će tjedan ujedno biti prilika i onim učenicima koji neke zadatke nisu uspjeli ili stigli riješiti – do kraja ovoga tjedna možete ih napraviti i poslati mi ih.

Jedan sat do kraja tjedna održat ćemo i videokonferenciju putem internetske stranice „zoom.us“, poziv u kojem ćemo se svi moći vidjeti i razgovarati te time izravno razmijeniti svoja iskustva i nedoumice, kao i razjasniti sve što vam dosad nije bilo jasno. O danu i vremenu održavanja te videokonferencije naknadno ćemo se dogovoriti te ću vam poslati i upute kako ćete se prijaviti u taj naš videopoziv.

Danas vam, umjesto zadatka, prilažem jedan listić koji će vam poslužiti tijekom ovoga tjedna – riječ je o listiću za samoprocjenu vlastita rada i i napretka u učenju u ovoj nastavi na daljinu. Taj će vam listić pomoći da sami promislite o svom radu, aktivnosti i uspješnosti u zadatcima koje ste radili na nastavi iz Hrvatskoga jezika. Ispunjavanjem tog listića sami ćete sebe vrednovati, a to će biti i vama i meni, kao vašoj učiteljici, povratna informacija o našem dosadašnjem radu, ali i smjernica koja će nam pokazati kako bismo trebali dalje usmjeriti našu nastavu da bude što kvalitetnija za vas. Svoje ispunjene listiće za samoprocjenu možete mi poslati bilo kada tijekom ovoga radnog tjedna.

Lijep pozdrav šalje vam učiteljica Darja!